ભાઈકાકા તેમનાં સંસ્મરણોમાં આગળ લખે છે (પૃષ્ઠ ૩૫૫) : ‘આમ કોમવાદને આગળ ધરીને આ ટિકિટો આપવામાં આવી અને પરિણામ જે આવવું જોઈએ તે આવ્યું : હું તે વખતે (નટવરસિંહ સોલંકી સામે) આઠ હજાર મતથી હાર્યો; પણ નટવરસિંહ ખાનદાન માણસ હતા. આણંદમાં વિજયી સરઘસ કાઢવાની કોંગ્રેસીઓએ વાત કરી. નટવરસિંહે એક જ જવાબ આપ્યો. ‘અહીંયાં ભાઈકાકા આણંદમાં રહે છે. ત્યાં વિજયી સરઘસ કાઢવા હું માગતો નથી. બીજે સ્થળે તમારે જે કરવું હોય તે કરજો.’ આટલુું ઓછું હોય તેમ ૧૯૫૮માં કોંગ્રેસે ગુજરાતભરના ક્ષત્રિઓનું સંમેલન ડાકોરમાં બોલાવી, ક્ષત્રિયસભાના દરેક સભ્યને કોંગ્રેસના સભ્ય બનાવવાનું ફરજિયાત બનાવ્યું. આમ ગુજરાતના ક્ષત્રિયોના મત કોંગ્રેસના ખિસ્સામાં મૂકવાનો કારસો રચાયો. પ્રસ્તુત ક્ષત્રિય-સંમેલન પછી, ક્ષત્રિય આગેવાનોનો આભાર માનતા કોંગ્રેસ અગ્રણીએ ઉચ્ચાર્યું : ‘ગુજરાતમાં જે કોમનો (પટેલોનો) એમને (કોંગ્રેસને) ડર હતો, તે કોમને (પટેલોને) ઉખેડી નાખવા માટે આવો ઠરાવ કરીને, ક્ષત્રિય આગેવાનોએ કોંગ્રેસને જે સહકાર આપ્યો હતો, તે બદલ ક્ષત્રિય આગેવાનોને અભિનંદન.’ (પૃષ્ઠ ૩૫૬). વધુમાં કોંગ્રેસે દલિતોની તમામ પેટા જ્ઞાતિઓ, ખ્રિસ્તીઓ, મુસ્લિમોના મતો મેળવવા માટે પણ વરવું વોટબેન્ક પોલિટિક્સ ખેલ્યું !